Įstatymas skelbtas: Žin., 2000, Nr. [32-890](http://www3.lrs.lt/cgi-bin/preps2?a=98950&b=)

Neoficialus įstatymo tekstas

**LIETUVOS RESPUBLIKOS**

**TRANSPORTO LENGVATŲ**

**ĮSTATYMAS**

2000 m. kovo 30 d. Nr. VIII-1605
Vilnius

## PIRMASIS SKIRSNIS

## BENDROSIOS NUOSTATOS

**1 straipsnis. Įstatymo paskirtis**

1. Šis įstatymas nustato asmenų, kuriems teikiamos važiavimo keleiviniu transportu lengvatos, kategorijas, lengvatų rūšis, išlaidų keleiviniam transportui kompensavimą ir vežėjų išlaidų (negautų pajamų), susijusių su lengvatų taikymu, kompensavimo (atlyginimo) tvarką bei šaltinius.

2. Važiavimo keleiviniu transportu lengvatos, numatytos šiame įstatyme, pagal šio įstatymo nuostatas teikiamos važiuojantiems tolimojo reguliaraus susisiekimo autobusais, vietinio (miesto ir priemiestinio) reguliaraus susisiekimo autobusais ir troleibusais, keleiviniais traukiniais (2 ir 3 klasės sėdimuose vagonuose, kai keleivio kelionės pradinė ir galinė stotys yra Lietuvos Respublikos teritorijoje), reguliaraus susisiekimo laivais ir keltais Lietuvos Respublikos piliečiams, kitų Europos Sąjungos valstybių narių piliečiams ir turintiems leidimą laikinai ar nuolat gyventi Lietuvos Respublikoje užsienio valstybių piliečiams ar asmenims be pilietybės. Šiame įstatyme numatytos lengvatos netaikomos važiuojantiesiems tarptautinio reguliaraus susisiekimo autobusais, lengvaisiais automobiliais taksi ir maršrutiniais taksi.

3. Lietuvos Respublikos ir kitų Europos Sąjungos valstybių narių piliečiams, studijuojantiems Europos Sąjungos valstybių narių aukštųjų mokyklų dieniniuose skyriuose, teikiamos tokios pačios važiavimo keleiviniu transportu lengvatos kaip ir Lietuvos aukštųjų mokyklų dieninių skyrių studentams.

*Straipsnio pakeitimai:*

*Nr.* [*IX-1192*](http://www3.lrs.lt/cgi-bin/preps2?a=196632&b=)*, 2002-11-12, Žin., 2002, Nr. 116-5190 (2002-12-06)*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

*Nr.* [*XII-900*](http://www3.lrs.lt/cgi-bin/preps2?a=471251&b=)*, 2014-05-15, paskelbta TAR 2015-04-21, i. k. 2014-05567*

**2 straipsnis. Pagrindinės šio įstatymo sąvokos**

1. **Vežėjas** - įmonė, įregistruota įstatymų nustatyta tvarka ir turinti teisę vežti keleivius bei bagažą.

2. **Tolimojo reguliaraus susisiekimo autobusai** - kelių transporto priemonės, vežančios keleivius pagal patvirtintus tvarkaraščius nustatytais maršrutais daugiau kaip per dviejų savivaldybių (neįskaitant miestų savivaldybių) teritorijas.

3. Vietinio (miesto) reguliaraus susisiekimo autobusai ir troleibusai - kelių transporto priemonės, vežančios keleivius pagal patvirtintus tvarkaraščius miesto maršrutais, kuriuos nustato savivaldybės.

4. **Vietinio (priemiestinio) reguliaraus susisiekimo autobusai** - kelių transporto priemonės, vežančios keleivius pagal patvirtintus tvarkaraščius nustatytais priemiestiniais maršrutais ne daugiau kaip per dviejų gretimų savivaldybių (neįskaitant miestų savivaldybių) teritorijas.

5. **Keleiviniai traukiniai** - Lietuvos vietinio ir tarptautinio susisiekimo traukiniai:

1) **vietinio susisiekimo traukiniai** - paprastieji ir greitieji keleiviniai traukiniai, kursuojantys Lietuvos Respublikos teritorijoje;

2) **tarptautinio susisiekimo traukiniai** - keleiviniai traukiniai, vežantys keleivius į kitas valstybes.

6. **Reguliaraus susisiekimo laivai ir keltai** - vidaus vandenų transporto priemonės, vežančios keleivius miesto, priemiestiniais ir tarpmiestiniais maršrutais pagal patvirtintą tvarkaraštį.

7. **Lengvieji automobiliai taksi** – motorinės kelių transporto priemonės, skirtoskeleiviams ir bagažui vežti, turinčios, įskaitant vairuotojo vietą, ne daugiau kaip 7 sėdimas vietas, įrengtą taksometrą bei atpažinimo ženklą – plafoną ir atitinkančios lengviesiems automobiliams taksi keliamus techninius reikalavimus. Techninius reikalavimus lengviesiems automobiliams taksi nustato Susisiekimo ministerija.

8. Maršrutiniai taksi – autobusai, turintys, įskaitant vairuotojo vietą, nuo 10 iki 17 sėdimų vietų ir atpažinimo ženklą – plafoną, vežantys keleivius tik sėdimose vietose pagal patvirtintus tvarkaraščius nustatytais vietinio (miesto ir priemiestinio) reguliaraus susisiekimo maršrutais, paimantys ir išleidžiantys keleivius stotelėse arba pagal pageidavimą vietose, kuriose nedraudžia sustoti Kelių eismo taisyklės.

9. Neteko galios nuo 2008 m. liepos 1 d.

10. Neteko galios nuo 2008 m. liepos 1 d.

11. Neteko galios nuo 2008 m. liepos 1 d.

12. Neteko galios nuo 2008 m. liepos 1 d.

13. Neteko galios nuo 2008 m. liepos 1 d.

*Straipsnio pakeitimai:*

*Nr.* [*IX-791*](http://www3.lrs.lt/cgi-bin/preps2?a=163746&b=)*, 2002-03-19, Žin., 2002, Nr. 37-1343 (2002-04-09)*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

## ANTRASIS SKIRSNIS

## LENGVATŲ RŪŠYS IR ASMENŲ, KURIEMS JOS TEIKIAMOS, KATEGORIJOS

**3 straipsnis. Lengvatų rūšys**

Lietuvos Respublikoje teikiamos šios transporto lengvatos:

1) teisė važiuoti nemokamai;

2) teisė įsigyti važiavimo bilietą su nuolaida;

3) teisė į transporto išlaidų kompensaciją.

*Straipsnio pakeitimai:*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

**4 straipsnis. Teisė važiuoti nemokamai**

1. Kiekvienam keleiviui suteikiama teisė nemokamai vežtis vietinio (miesto ir priemiestinio) reguliaraus susisiekimo autobusais ir troleibusais, tolimojo reguliaraus susisiekimo autobusais, keleiviniais traukiniais, reguliaraus susisiekimo laivais ir keltais du vaikus iki 7 metų neužimant atskiros sėdimos ar miegamos vietos.

2. Teisė važiuoti keleiviniu transportu nemokamai suteikiama keleivinį transportą kontroliuojantiems pareigūnams Vyriausybės ar jos įgaliotos institucijos nustatyta tvarka.

**5 straipsnis. Teisė įsigyti važiavimo bilietą su nuolaida**

1. Teisę įsigyti vienkartinį važiavimo tolimojo reguliaraus susisiekimo autobusais, vienkartinį arba terminuotą vardinį važiavimo vietinio (miesto ir priemiestinio) reguliaraus susisiekimo autobusais ir troleibusais, keleiviniais traukiniais, reguliaraus susisiekimo laivais ir keltais bilietą su 80 procentų nuolaida turi:

1) asmenys, kuriems nustatytas neįgalumo lygis, arba asmenys, iki 2005 m. liepos 1 d. pripažinti vaikais invalidais, ir juos lydintys asmenys (vienam asmeniui – vienas lydintysis);

2) asmenys, pripažinti nedarbingais, asmenys, sukakę senatvės pensijos amžių, kuriems teisės aktų nustatyta tvarka yra nustatytas didelių specialiųjų poreikių lygis, asmenys, iki 2005 m. liepos 1 d. pripažinti I grupės invalidais, ir juos lydintys asmenys (vienam asmeniui – vienas lydintysis);

3) į Sveikatos apsaugos ministerijos nustatytą sąrašą įrašytomis ligomis sergantys asmenys, kuriems gydyti nuolat reikalinga hemodializė, ir juos lydintys asmenys (vienam asmeniui – vienas lydintysis);

4) 80 metų ir vyresni asmenys;

5) Lietuvos Respublikos nepriklausomybės gynėjai, pripažinti iš dalies darbingais ar sukakę senatvės pensijos amžių, kuriems teisės aktų nustatyta tvarka yra nustatytas vidutinių specialiųjų poreikių lygis (iki 2005 m. liepos 1 d. pripažinti II ar III grupės invalidais) dėl 1991 m. sausio 11–13 d. ir po to vykdytos SSRS agresijos;

6) žuvusių Lietuvos Respublikos nepriklausomybės gynėjų šeimos nariai, nukentėję nuo 1991 m. sausio 11–13 d. ir po to vykdytos SSRS agresijos;

7) pasipriešinimo 1940–1990 metų okupacijoms dalyviai – kariai savanoriai, sukakę 70 metų ir vyresni.

2. Teisę įsigyti vienkartinį važiavimo tolimojo reguliaraus susisiekimo autobusais, vienkartinį arba terminuotą vardinį važiavimo vietinio (miesto ir priemiestinio) reguliaraus susisiekimo autobusais ir troleibusais, keleiviniais traukiniais, reguliaraus susisiekimo laivais ir keltais bilietą su 50 procentų nuolaida turi:

1) asmenys, pripažinti iš dalies darbingais, arba asmenys, sukakę senatvės pensijos amžių, kuriems teisės aktų nustatyta tvarka yra nustatytas vidutinių specialiųjų poreikių lygis (iki 2005 m. liepos 1 d. pripažinti II grupės invalidais);

2) pasipriešinimo 1940–1990 metų okupacijoms dalyviai – kariai savanoriai, jaunesni kaip 70 metų, ir laisvės kovų dalyviai;

3) nuo 1939–1990 metų okupacijų nukentėję asmenys – politiniai kaliniai ir tremtiniai, buvę getų, koncentracijos ar kitokio tipo prievartinių stovyklų kaliniai;

4) Lietuvos Respublikos nepriklausomybės gynėjai, nukentėję nuo 1991 m. sausio 11–13 d. ir po to vykdytos SSRS agresijos;

5) asmenys nuo 70 iki 80 metų.

3. Teisę įsigyti vienkartinį važiavimo tolimojo reguliaraus susisiekimo autobusais, vienkartinį arba terminuotą vardinį važiavimo vietinio (priemiestinio) reguliaraus susisiekimo autobusais, keleiviniais traukiniais bilietą su 50 procentų nuolaida turi aukštųjų mokyklų dieninių skyrių studentai, Lietuvos Respublikos ir kitų Europos Sąjungos valstybių narių piliečiai, studijuojantys Europos Sąjungos valstybių narių aukštųjų mokyklų dieniniuose skyriuose, taip pat profesinio mokymo įstaigų dieninių skyrių mokiniai.

4. Teisė įsigyti vienkartinį važiavimo tolimojo reguliaraus susisiekimo autobusais, vietinio (priemiestinio) reguliaraus susisiekimo autobusais, keleiviniais traukiniais, reguliaraus susisiekimo laivais ir keltais bilietą su 50 procentų nuolaida suteikiama vežamiems vaikams nuo 7 iki 10 metų.

5. Keleiviui, vežančiam keletą vaikų iki 7 metų tolimojo reguliaraus susisiekimo autobusais, vietinio (miesto ir priemiestinio) reguliaraus susisiekimo autobusais ir troleibusais, keleiviniais traukiniais, reguliaraus susisiekimo laivais ir keltais, suteikiama teisė trečiajam ir kitiems vaikams iki 7 metų įgyti vienkartinį važiavimo bilietą su 50 procentų nuolaida.

6. Aukštųjų mokyklų dieninių skyrių studentai, Lietuvos Respublikos ir kitų Europos Sąjungos valstybių narių piliečiai, studijuojantys Europos Sąjungos valstybių narių aukštųjų mokyklų dieniniuose skyriuose, vaikai nuo 7 iki 8 metų,dieninių bendrojo lavinimo mokyklų mokiniai, profesinio mokymo įstaigų dieninių skyrių mokiniai ir Nacionalinės Mikalojaus Konstantino Čiurlionio menų mokyklos mokiniai turi teisę įsigyti važiavimo vietinio (miesto) reguliaraus susisiekimo autobusais ir troleibusais bilietą su šiomis nuolaidomis:

1) terminuotą vardinį važiavimo bilietą – su 80 procentų nuolaida;

2) vienkartinį važiavimo bilietą – su 50 procentų nuolaida.

7. Nacionalinės Mikalojaus Konstantino Čiurlionio menų mokyklos ir konservatorijų mokiniai turi teisę įsigyti vienkartinį važiavimo tolimojo reguliaraus susisiekimo autobusais, vienkartinį arba terminuotą vardinį važiavimo vietinio (priemiestinio) reguliaraus susisiekimo autobusais, keleiviniais traukiniais, reguliaraus susisiekimo laivais ir keltais bilietą su 50 procentų nuolaida.

8. Savivaldybės savo nustatyta tvarka gali papildomai leisti įsigyti važiavimo vietinio (miesto ir priemiestinio) reguliaraus susisiekimo autobusais ir troleibusais bilietą su nuolaida ir kitų kategorijų asmenims, taip pat įsigyti važiavimo bilietą su nuolaida tam tikromis savaitės dienomis ar paros valandomis. Su šiomis lengvatomis susijusias išlaidas savivaldybės kompensuoja iš savo biudžeto lėšų.

*Straipsnio pakeitimai:*

*Nr.* [*IX-1192*](http://www3.lrs.lt/cgi-bin/preps2?a=196632&b=)*, 2002-11-12, Žin., 2002, Nr. 116-5190 (2002-12-06)*

*Nr.* [*IX-1643*](http://www3.lrs.lt/cgi-bin/preps2?a=215079&b=)*, 2003-06-24, Žin., 2003, Nr. 69-3117 (2003-07-10)*

*Nr.* [*IX-2581*](http://www3.lrs.lt/cgi-bin/preps2?a=245894&b=)*, 2004-11-11, Žin., 2004, Nr. 171-6324 (2004-11-26)*

*Nr.* [*X-189*](http://www3.lrs.lt/cgi-bin/preps2?a=256470&b=)*, 2005-05-12, Žin., 2005, Nr. 67-2401 (2005-05-28)*

*Nr.* [*X-576*](http://www3.lrs.lt/cgi-bin/preps2?a=275596&b=)*, 2006-04-25, Žin., 2006, Nr. 53-1929 (2006-05-13)*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

*Nr.* [*XI-2106*](http://www3.lrs.lt/cgi-bin/preps2?a=428675&b=)*, 2012-06-21, Žin., 2012, Nr. 78-4028 (2012-07-04)*

*Nr.* [*XII-848*](http://www3.lrs.lt/cgi-bin/preps2?a=470021&b=)*, 2014-04-24, paskelbta TAR 2014-05-02, i. k. 2014-04864*

**6 straipsnis.** **Važiavimo išlaidų kompensavimas mokiniams ir vaikų globos įstaigų gyventojams bei kitais atvejais**

1. Savivaldybės, kurių teritorijoje yra švietimo ir vaikų globos įstaigos, savo nustatyta tvarka kompensuoja visas važiavimo išlaidas:

1) kaimuose ir miesteliuose gyvenantiems bendrojo ugdymo programas vykdančių mokyklų 9–12 klasių (gimnazijų 1–4 klasių), profesinio mokymo įstaigų ir neformaliojo vaikų švietimo įstaigų mokiniams, šių mokyklų ar įstaigų darbo dienomis važiuojantiems į mokyklą ar įstaigą iki 40 km ir atgal mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais, reguliaraus susisiekimo laivais ir keltais; neformaliojo vaikų švietimo įstaigų mokiniams ši lengvata taikoma ir ne darbo dienomis; priešmokyklinio ugdymo ir 1–8 klasių mokinių pavėžėjimas kompensuojamas iki artimiausios atitinkamą bendrojo ugdymo programą vykdančios mokyklos;

2) vaikų globos įstaigose, vaikų socializacijos centruose, bendrojo lavinimo mokyklų ir profesinio mokymo įstaigų bendrabučiuose gyvenantiems mokiniams, važiuojantiems mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais, reguliaraus susisiekimo laivais ir keltais;

3) vaikų globos namuose gyvenantiems mokiniams, važiuojantiems mokinio pažymėjime nurodytu maršrutu vietinio (miesto) reguliaraus susisiekimo autobusais ir troleibusais.

2. Savivaldybių tarybos savo nustatyta tvarka gali kompensuoti važiavimo išlaidas ir kitais atvejais.

*Straipsnio pakeitimai:*

*Nr.* [*IX-2581*](http://www3.lrs.lt/cgi-bin/preps2?a=245894&b=)*, 2004-11-11, Žin., 2004, Nr. 171-6324 (2004-11-26)*

*Nr.* [*X-1312*](http://www3.lrs.lt/cgi-bin/preps2?a=308932&b=)*, 2007-11-06, Žin., 2007, Nr. 120-4879 (2007-11-22)*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

*Nr.* [*XI-241*](http://www3.lrs.lt/cgi-bin/preps2?a=343429&b=)*, 2009-04-28, Žin., 2009, Nr. 54-2139 (2009-05-12)*

*Nr.* [*XII-512*](http://www3.lrs.lt/cgi-bin/preps2?a=453269&b=)*, 2013-07-02, Žin., 2013, Nr. 75-3782 (2013-07-13)*

**7 straipsnis. Teisė į transporto išlaidų kompensaciją**

1.Neįgalieji, turintys sutrikusią judėjimo funkciją, turi teisę:

1) kiekvieną mėnesį gauti 0,25 minimalaus gyvenimo lygio (MGL) dydžio transporto išlaidų kompensaciją;

2) vieną kartą per 6 metus gauti iki 32 MGL dydžio lengvųjų automobilių įsigijimo ir jų techninio pritaikymo išlaidų kompensaciją, jeigu šie asmenys gali patys vairuoti šiuos lengvuosius automobilius.

2. Laikotarpiu, kai neįgalusis, turintis teisę gauti transporto išlaidų kompensaciją, atlieka bausmę laisvės atėmimo vietoje, ši kompensacija nemokama. Šis laikotarpis taip pat neįskaitomas lengvųjų automobilių įsigijimo ir jų techninio pritaikymo išlaidų kompensacijai gauti.

3. Šeimos, auginančios neįgalų vaiką (įvaikį) iki 18 metų, kuriam nustatytas specialusis nuolatinės slaugos poreikis, arba neįgalų vaiką (įvaikį), kuriam iki 2005 m. liepos 1 d. buvo pripažinta visiška negalia, vieną kartą per 6 metus turi teisę gauti iki 32 MGL dydžio lengvųjų automobilių įsigijimo ir jų techninio pritaikymo išlaidų kompensaciją.

4. Kompensacijos, nustatytos šio straipsnio 1 ir 3 dalyse, mokamos iš valstybės biudžeto.

5. Transporto išlaidų kompensacijų mokėjimo tvarką nustato Vyriausybė arba jos įgaliota institucija.

*Straipsnio pakeitimai:*

*Nr.* [*IX-919*](http://www3.lrs.lt/cgi-bin/preps2?a=169288&b=)*, 2002-05-30, Žin., 2002, Nr. 62-2494 (2002-06-21)*

*Nr.* [*X-189*](http://www3.lrs.lt/cgi-bin/preps2?a=256470&b=)*, 2005-05-12, Žin., 2005, Nr. 67-2401 (2005-05-28)*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

**TREČIASIS SKIRSNIS**

**VEŽĖJŲ IŠLAIDŲ KOMPENSAVIMO (NEGAUTŲ PAJAMŲ ATLYGINIMO)**

# TVARKA IR ŠALTINIAI

*Skirsnio pavadinimas keistas:*

*Nr.* [*IX-1192*](http://www3.lrs.lt/cgi-bin/preps2?a=196632&b=)*, 2002-11-12, Žin., 2002, Nr. 116-5190 (2002-12-06)*

**8 straipsnis. Vežėjų išlaidų kompensavimo (negautų pajamų atlyginimo) tvarka ir**

**šaltiniai**

Vežėjų išlaidos (negautos pajamos), susijusios su lengvatų taikymu, kompensuojamos (atlyginamos)pagal su jais sudarytas sutartis iš valstybės ir savivaldybių biudžetų Vyriausybės nustatyta tvarka:

1) dėl važiavimo keleiviniais traukiniais lengvatų, nustatytų šio įstatymo 5 straipsnio 1−5 ir 7 dalyse, – iš valstybės biudžeto;

2) dėl važiavimo reguliaraus susisiekimo laivais ir keltais lengvatų, nustatytų šio įstatymo 5 straipsnio 1, 2, 4, 5 ir 7dalyse, – iš savivaldybių, kuriose įregistruotos šių vežėjų įmonės, biudžetų;

3) dėl važiavimo tolimojo reguliaraus susisiekimo autobusais lengvatų, nustatytų šio įstatymo 5 straipsnio 1–5ir 7 dalyse, – iš valstybės biudžeto;

4) dėl važiavimo vietinio (miesto ir priemiestinio) reguliaraus susisiekimo autobusais ir troleibusais lengvatų, nustatytų šio įstatymo 5 straipsnio 1–7dalyse, – iš savivaldybių, išdavusių šiems vežėjams leidimus vežti keleivius vietinio (miesto ir priemiestinio) reguliaraus susisiekimo autobusais ir troleibusais, biudžetų;

5) dėl važiavimo vietinio (priemiestinio) reguliaraus susisiekimo autobusais, vežančiais keleivius per dviejų gretimų savivaldybių, iš kurių viena yra didžiųjų miestų – Vilniaus, Kauno, Klaipėdos, Šiaulių, Panevėžio ir Alytaus – savivaldybė, teritorijas, – iš miesto ir apie jį esančios savivaldybės biudžetų solidariai pagal tarpusavio susitarimą.

***Redakcija nuo 2014-07-01:***

5) dėl važiavimo vietinio (priemiestinio) reguliaraus susisiekimo autobusais, vežančiais keleivius per gretimų savivaldybių (įskaitant miestų savivaldybių) teritorijas, – iš šių savivaldybių biudžetų solidariai pagal tarpusavio susitarimą.

*Straipsnio pakeitimai:*

*Nr.* [*IX-1192*](http://www3.lrs.lt/cgi-bin/preps2?a=196632&b=)*, 2002-11-12, Žin., 2002, Nr. 116-5190 (2002-12-06)*

*Nr.* [*IX-1643*](http://www3.lrs.lt/cgi-bin/preps2?a=215079&b=)*, 2003-06-24, Žin., 2003, Nr. 69-3117 (2003-07-10)*

*Nr.* [*IX-2581*](http://www3.lrs.lt/cgi-bin/preps2?a=245894&b=)*, 2004-11-11, Žin., 2004, Nr. 171-6324 (2004-11-26)*

*Nr.* [*X-1612*](http://www3.lrs.lt/cgi-bin/preps2?a=323464&b=)*, 2008-06-17, Žin., 2008, Nr. 74-2862 (2008-06-30)*

## KETVIRTASIS SKIRSNIS

## BAIGIAMOSIOS NUOSTATOS

**9 straipsnis. Įstatymo įsigaliojimas**

Šis įstatymas įsigalioja nuo 2000 m. gegužės 1 d., išskyrus 7 straipsnio 1 dalį, kuri įsigalioja nuo 2001 m. sausio 1 d.

**10 straipsnis. Įstatymo įgyvendinimo tvarka**

Vyriausybė iki 2000 m. balandžio 30 d. nustato šio įstatymo įgyvendinimo tvarką.

**11 straipsnis. Atsakomybė už šio įstatymo pažeidimus**

Asmenys, pažeidę šio įstatymo reikalavimus, atsako įstatymų nustatyta tvarka.

**12 straipsnis. Teisės akto pripažinimas netekusiu galios**

Įsigaliojus šiam įstatymui, netenka galios Lietuvos Respublikos įstatymas „Dėl važiavimo keleiviniu transportu lengvatų ir kai kurių kategorijų pareigūnų, tarnautojų bei kitų asmenų važiavimo keleiviniu transportu išlaidų kompensavimo tvarkos“ (Žin., 1995, Nr. [87-1954](http://www3.lrs.lt/cgi-bin/preps2?a=21781&b=), Nr.[107-2399](http://www3.lrs.lt/cgi-bin/preps2?a=23107&b=); 1997, Nr.[117-3014](http://www3.lrs.lt/cgi-bin/preps2?a=47612&b=); 1999, Nr.[60-1958](http://www3.lrs.lt/cgi-bin/preps2?a=83891&b=)).

*Skelbiu šį Lietuvos Respublikos Seimo priimtą įstatymą.*

RESPUBLIKOS PREZIDENTAS VALDAS ADAMKUS

**Pakeitimai:**

1.

Lietuvos Respublikos Seimas, Įstatymas

Nr. [IX-791](http://www3.lrs.lt/cgi-bin/preps2?a=163746&b=), 2002-03-19, Žin., 2002, Nr. 37-1343 (2002-04-09)

TRANSPORTO LENGVATŲ ĮSTATYMO 2 STRAIPSNIO PAKEITIMO ĮSTATYMAS

2.

Lietuvos Respublikos Seimas, Įstatymas

Nr. [IX-919](http://www3.lrs.lt/cgi-bin/preps2?a=169288&b=), 2002-05-30, Žin., 2002, Nr. 62-2494 (2002-06-21)

TRANSPORTO LENGVATŲ ĮSTATYMO 7 STRAIPSNIO PAKEITIMO IR PAPILDYMO ĮSTATYMAS

Šis Įstatymas įsigalioja nuo 2002 m. liepos 1 d.

3.

Lietuvos Respublikos Seimas, Įstatymas

Nr. [IX-1192](http://www3.lrs.lt/cgi-bin/preps2?a=196632&b=), 2002-11-12, Žin., 2002, Nr. 116-5190 (2002-12-06)

TRANSPORTO LENGVATŲ ĮSTATYMO 1, 5, 8 STRAIPSNIŲ IR TREČIOJO SKIRSNIO PAVADINIMO PAKEITIMO ĮSTATYMAS

4.

Lietuvos Respublikos Seimas, Įstatymas

Nr. [IX-1643](http://www3.lrs.lt/cgi-bin/preps2?a=215079&b=), 2003-06-24, Žin., 2003, Nr. 69-3117 (2003-07-10)

TRANSPORTO LENGVATŲ ĮSTATYMO 5, 8 STRAIPSNIŲ PAKEITIMO IR PAPILDYMO ĮSTATYMAS

Šis Įstatymas įsigalioja nuo 2004 m. sausio 1 d.

5.

Lietuvos Respublikos Seimas, Įstatymas

Nr. [IX-2581](http://www3.lrs.lt/cgi-bin/preps2?a=245894&b=), 2004-11-11, Žin., 2004, Nr. 171-6324 (2004-11-26)

TRANSPORTO LENGVATŲ ĮSTATYMO 5, 6 IR 8 STRAIPSNIŲ PAKEITIMO ĮSTATYMAS

Šis įstatymas įsigalioja nuo 2005 m. sausio 1 d.

6.

Lietuvos Respublikos Seimas, Įstatymas

Nr. [X-189](http://www3.lrs.lt/cgi-bin/preps2?a=256470&b=), 2005-05-12, Žin., 2005, Nr. 67-2401 (2005-05-28)

TRANSPORTO LENGVATŲ ĮSTATYMO 5 IR 7 STRAIPSNIŲ PAKEITIMO ĮSTATYMAS

Šis įstatymas įsigalioja nuo 2005 m. liepos 1 d.

7.

Lietuvos Respublikos Seimas, Įstatymas

Nr. [X-576](http://www3.lrs.lt/cgi-bin/preps2?a=275596&b=), 2006-04-25, Žin., 2006, Nr. 53-1929 (2006-05-13)

TRANSPORTO LENGVATŲ ĮSTATYMO 5 STRAIPSNIO PAKEITIMO ĮSTATYMAS

Šis įstatymas įsigalioja nuo 2007 m. sausio 1 d.

8.

Lietuvos Respublikos Seimas, Įstatymas

Nr. [X-1312](http://www3.lrs.lt/cgi-bin/preps2?a=308932&b=), 2007-11-06, Žin., 2007, Nr. 120-4879 (2007-11-22)

TRANSPORTO LENGVATŲ ĮSTATYMO 6 STRAIPSNIO PAKEITIMO ĮSTATYMAS

Šis įstatymas įsigalioja 2008 m. sausio 1 d.

9.

Lietuvos Respublikos Seimas, Įstatymas

Nr. [X-1612](http://www3.lrs.lt/cgi-bin/preps2?a=323464&b=), 2008-06-17, Žin., 2008, Nr. 74-2862 (2008-06-30)

TRANSPORTO LENGVATŲ ĮSTATYMO 1, 2, 3, 5, 6, 7, 8 STRAIPSNIŲ PAKEITIMO IR PAPILDYMO ĮSTATYMAS

Šis įstatymas, išskyrus 5 straipsnį, įsigalioja 2008 m. liepos 1 d.

Šio įstatymo 5 straipsnis įsigalioja 2009 m. sausio 1 d.

10.

Lietuvos Respublikos Seimas, Įstatymas

Nr. [XI-241](http://www3.lrs.lt/cgi-bin/preps2?a=343429&b=), 2009-04-28, Žin., 2009, Nr. 54-2139 (2009-05-12)

TRANSPORTO LENGVATŲ ĮSTATYMO 6 STRAIPSNIO PAKEITIMO ĮSTATYMAS

Įstatymas įsigalioja nuo 2009-06-01.

11.

Lietuvos Respublikos Seimas, Įstatymas

Nr. [XI-2106](http://www3.lrs.lt/cgi-bin/preps2?a=428675&b=), 2012-06-21, Žin., 2012, Nr. 78-4028 (2012-07-04)

TRANSPORTO LENGVATŲ ĮSTATYMO 5 STRAIPSNIO PAKEITIMO ĮSTATYMAS

Šis įstatymas įsigalioja 2013 m. sausio 1 d.

12.

Lietuvos Respublikos Seimas, Įstatymas

Nr. [XII-512](http://www3.lrs.lt/cgi-bin/preps2?a=453269&b=), 2013-07-02, Žin., 2013, Nr. 75-3782 (2013-07-13)

TRANSPORTO LENGVATŲ ĮSTATYMO 6 STRAIPSNIO PAKEITIMO ĮSTATYMAS

13.

Lietuvos Respublikos Seimas, Įstatymas

Nr. [XII-848](http://www3.lrs.lt/cgi-bin/preps2?a=470021&b=), 2014-04-24, paskelbta TAR 2014-05-02, i. k. 2014-04864

LIETUVOS RESPUBLIKOS TRANSPORTO LENGVATŲ ĮSTATYMO NR. VIII-1605 8 STRAIPSNIO PAKEITIMO ĮSTATYMAS

Šis įstatymas įsigalioja 2014 m. liepos 1 d.

14.

Lietuvos Respublikos Seimas, Įstatymas

Nr. [XII-900](http://www3.lrs.lt/cgi-bin/preps2?a=471251&b=), 2014-05-15, paskelbta TAR 2015-04-21, i. k. 2014-05567

LIETUVOS RESPUBLIKOS TRANSPORTO LENGVATŲ ĮSTATYMO NR. VIII-1605 1 STRAIPSNIO PAKEITIMO ĮSTATYMAS

\*\*\* Pabaiga \*\*\*

Redagavo Aušrinė Trapinskienė (2014-05-22)

 ausrine.trapinskiene@lrs.lt